Nyetti

Nyetti lii kyelipivdemniävvu. Kyelipivdemniävuh láá lamaš anarâšâin maaŋgah, mut tain nyetti lii lamaš puoh tergâdumos.

Historjá
Nyetti lii lamaš aanoost jo maaŋgâid čuođijd iivijd. Vuossâmuu keerdi nyetti mainâšuvvoo ive 1639, ko mottoom Alanus-nommâsâš olmooš lâi toohâm tutkâmmääđhi Kiemâ Sáámán. 1800-lovvoost masa jyehi anarâš perrust lâi jieijâs nyetti, já motomijn perruin lijjii joba muáddi-uv nyeti já eres jaavrijn-uv vala. Nyetih lijjii vijđáht kiävtust vala soođij maŋa, mut toh kuuloold lappuustâlškuottii tastmaŋa ko fabrikviermih algii leđe finnimnáál. Anarâš nyetti lâi 70–80 sollâd kukke, ovdil joba 100–150 sollâd. Ton alodâh lâi 2,5–3 soolâ, motomin joba 4 soolâ. Nyettiviermih láá meeddum árppoin nubijdis kiddâ.

Peleh
Nyeti peleh láá:
 Tuárbumpeeli – nyeti čižetpeeli puohtâmist kejâdijn
 Piiŋušpeeli – nyeti uálgispeeli puohtâmist kejâdijn
 Puohtâm – kuus nyetti kiässoo já mast tot loptejuvvoo kárbás

Uásih
Nyeti uásih láá:
 Nyetipottâ, čalme = 0,5–1 suormâ
 Nyetisuájá (2–2,5 soolâ), čalme = ovdâsuormâ
 Uálgi (3–4 soolâ), čalme = pelgi
 Uálgimaadâ (3–4 soolâ), čalme = 1,5 suormâ
 Tuárbumviermi ađai uálgimadduulohviermi (3–4 soolâ), čalme 2 suormâ
 Koskânyetti ađai ruoidâviermi (3,5–4,5 soolâ), čalme = 3 suormâ
 Juolisviermi ađai puddokeejilohviermi (7 sollâd), čalme = 3 suormâ
 Puddokešviermi (7 sollâd), čalme = 4 suormâmadduu ađai kuámmir
 Cyecci ađai nyettiviermilahtos
 Kievđâ (50–70 sollâd já kuulmâsaaigâg), mii čuolmâduvvoo sivláviermi paajaapele koorcân
 Ääli (2,5–3 soolâ kukkosâš), mii lii kievđâ nubekeččin já tot čyeggejuvvoo poonán kiddâ, vâi nyettikäärbis piso sajestis kesidijn
 Tuárbum, mii lii tuárbumpele kárbást já tot lii karsum já uállejum kuhes muorâ (muádi soolâ kukkosâš), mon keejist lii šluubbuk, ađai tieppi, toin kárbá suhhee álgá vistig kuuloold šoollâđ, jeđe korrâsubbooht tuárbuđ, ko tuárbumviermi aldan nyettikárbá
 Koskâkievđâ, moin kárbáh rottejuvvojeh puohtâmist oohtân

Tovláá ääigist nuátán kullii vala:
 Kiiptah, moh lijjii rahtum peesi siisâ viäddáin koorrum uccâ kiäđgáin já tollii nyeti jäävriponneest
 Nyettilyevdih

Fáádást eres soojijn

 Käldeeh 

Luokka:Kyelipivdemniävuh
Luokka:Sämikulttuur